178. ΑΠΟΦΑΣΗ ΥΠΟΥΡΓΩΝ ΟΙΚΟΝΟΜΙΚΩΝ, ΥΓΕΙΑΣ, ΠΡΟΝΟΙΑΣ ΚΑΙ ΚΟΙΝ. ΑΣΦΑΛΙΣΕΩΝ ΚΑΙ ΓΕΩΡΓΙΑΣ Αριθ.Φ.9/913 της 24 Ιουν./7 Ιουλ. 1987 (ΦΕΚ Β΄ 357) Ρύθμιση του τρόπου και χρόνου καταβολής από τα ΝΠΔΔ, ΝΠΙΔ, ή Κρατικά ΝΠΙΔ, εποπτείας Υπουργείου Γεωργίας, στο ΙΚΑ, των εισφορών της παρ. 2 του άρθρ. 18 του Νόμ 1543/85 (τομ. 29 σελ. 267). Έχοντας υπόψη: 1.Τις διατάξεις του Νόμ. 1558/1985 «Κυβέρνηση και Κυβερνητικά Όργανα» (ΦΕΚ 137 τ.Α΄). 2.Τις διατάξεις της παρ. 4 του άρθρ. 18 του Νόμ. 1543/1985 «Συνταξιοδότηση των παθόν των αγωνιστών της Εθνικής Αντίστασης, αποκατάσταση των αγωνιστών που διώχθηκαν για «τα κοινωνικά τους φρονήματα» και συνταξιοδότηση των αγωνισθέντων κατά της δικτατορίας και άλλες διατάξεις». 3.Την αριθ. 2389/13.2.87 (ΦΕΚ 81/Β/13.2.87) απόφαση του Πρωθυπουργού και του Υπουργού Οικονομικών «Ανάθεση αρμοδιοτήτων στον Υφυπουργό Οικονομικών», αποφασίζουμε: 1.Οι ασφαλιστικές εισφορές που προβλέπονται από τις διατάξεις του δευτέρου εδαφίου της παρ. 2 του άρθρ. 18 του Νομ. 1543/1985, για την αναγνώριση ως συνταξίμου του χρόνου εκτός υπηρεσίας των υπαλλήλων των ΝΠΔΔ ή ΝΠΙΔ ή Κρατικών ΝΠΙΔ, εποπτείας Υπουργείου Γεωργίας, που αποκαθίστανται συνταξιοδοτικά σύμφωνα με τις διατάξεις του άρθρ. 18 του Νόμ. 1543/86, υπολογίζονται ως εξής: Α.Για τους υπαλλήλους των ΝΠΔΔ που υπάγονται στο Ειδικό Συνταξιοδοτικό καθεστώς των υπαλλήλων του ΙΚΑ, οι παραπάνω ασφαλιστικές εισφορές, υπολογίζονται, με βάση το ποσοστό που προβλέπεται από την Α.Υ.Κ.Υ. 21/16/3581/11.9.75 (ΦΕΚ 1042 Β΄), δηλαδή 32%, και το βασικό μισθό του βαθμού στον οποίο αποκαταστάθηκε διοικητικά ο ενδιαφερόμενος, προσαυξημένο με το επίδομα χρόνου υπηρεσίας και την Α.Τ.Α ή το βασικό μισθό του μισθολογικού κλιμακίου, προσαυξημένο με το επίδομα χρόνου υπηρεσίας και την Α.Τ.Α, όπως οι βασικοί αυτοί μισθοί, έχουν διαμορφωθεί κατά την ημερομηνία έκδοσης της απόφασης για τη διοικητική του αποκατάσταση. Β.Για τους υπαλλήλους των ΝΠΔΔ που υπάγονται στο κοινό συνταξιοδοτικό καθεστώς του ΙΚΑ, οι παραπάνω ασφαλιστικές εισφορές, υπολογίζονται με βάση το ποσοστό εισφορών εργοδότη και ασφαλισμένου για τον κλάδο σύνταξης του ΙΚΑ, δηλαδή 14,25% και το σύνολο των μηνιαίων αποδοχών επί των οποίων καταβάλλονται εισφορές, σύμφωνα με τις διατάξεις της νομοθεσίας του ΙΚΑ (άρθρ. 25 παρ. 2 του Α.Ν. 1846/51 όπως τροποποιήθηκε με το άρθρ. 1 παρ. 1 του Νόμ. 825/78), τις οποίες θα ελάμβανε ομοιόβαθμος του αποκαθιστάμενου υπάλληλος, της ίδιας κατηγορίας, με τα ίδια χρόνια υπηρεσίας, όπως οι αποδοχές αυτές, ισχύουν, κατά την ημέρα έκδοσης της απόφασης για η διοικητική του αποκατάσταση. Γ.Για τα ΝΠΙΔ ή Κρατικά ΝΠΙΔ πλην της Αγροτικής Τράπεζας της Ελλάδας (ΑΤΕ), το προσωπικό των οποίων υπάγεται στις διατάξεις του άρθρ. 16 του Νομ. 1543/85 και ασφαλίζεται στο ΙΚΑ με βάση το κοινό συνταξιοδοτικό καθεστώς, οι ασφαλιστικές εισφορές που προβλέπονται από το δεύτερο εδάφιο της παρ. 2 του άρθρ. 18 του Νόμ. 1543/85, υπολογίζονται με βάση το ποσοστό εισφοράς εργοδότη και ασφαλισμένου του κλάδου σύνταξης του ΙΚΑ, δηλαδή 14,25% και το σύνολο των μηνιαίων αποδοχών επί των οποίων καταβάλλονται εισφορές, σύμφωνα με τις διατάξεις της νομοθεσίας του ΙΚΑ, τις οποίες θα ελάμβανε υπάλληλος του ΝΠΙΔ ή Κρατικού ΝΠΔΔ, ίδιας κατηγορίας, ειδικότητας, θέσης και είχε τα ίδια χρόνια υπηρεσίας με τον αποκαθιστάμενο, όπως οι αποδοχές αυτές προβλέπονται από τη συλλογική σύμβαση εργασίας, ή το μισθολόγιο που ισχύει για τους υπαλλήλους του οικείου Νομικού προσώπου, και όπως ισχύουν κατά την ημέρα έκδοσης της απόφασης για τη διοικητική αποκατάσταση του αποκαθισταμένου. 2.Το ποσό της οφειλής για την αναγνώριση του κατά τη προηγούμενη παράγραφο χρόνου, αποδίδεται από το κάθε ΝΠΔΔ,ΝΠΙΔ ή Κρατικό ΝΠΙΔ στο ΙΚΑ, σε 6 μηνιαίες δόσεις, εκ των οποίων η πρώτη αρχίζει μετά την παρέλευση 3 μηνών από την κοινοποίηση της σχετικής απόφασης του ΙΚΑ στην αρμόδια υπηρεσία του ΝΠΔΔ, ΝΠΙΔ ή Κρατικού ΝΠΙΔ. Σε περίπτωση που δεν εξοφληθεί το ποσό της οφειλής μέσα στην παραπάνω προθεσμία, εφαρμόζονται οι διατάξεις της νομοθεσίας του ΙΚΑ για την είσπραξη των καθυστερουμένων εισφορών (άρθρ. 27 του Α.Ν. 1846/1951 όπως τροποποιήθηκε με το άρθρ. 0 του Ν.Δ. 3762/1957 και το άρθρ. 19 του Νομ. 1469/1984). 